ועדת הכלכלה, כנסת 20, פרוטוקול מספר 217, 2016-03-29 11:00

איתן כבל: שלום לכולם, צהרים טובים.

איתן כבל: גברתי מנהלת הוועדה, הדובר, הרשמת, אחת הסיבות שהשולחן כאן לא מלא בכל הכבודה המכובדת, כי בדיוק הגעתי עכשיו מן הכנס השנתי של "אור ירוק".

איתן כבל: זה מרשים בצורה בלתי רגילה, איזו עוצמה של מתנדבים.

איתן כבל: היו יותר מ-1,000 אנשים בכנס של "אור ירוק".

איתן כבל: היו שם שר התחבורה והשר לביטחון פנים.

איתן כבל: אני מוכרח לומר לכם ששמה של ועדת הכלכלה נישא בפי כול, בכלל, אבל העבודה שעשינו בימים אלה באמת לא היה לה אח ורע בכל שנות הכנסת.

איתן כבל: יתרה מכך, בכל פעם אני פוגש אנשים שמעלים בפניי נושאים, ואין נושא מקצועי אמיתי משמעותי, שנוגע בליבת הפעולה והעשייה, שלא עסקנו בו.

איתן כבל: אנחנו מכירים את זה, קיבלנו בימים אלה מאות פניות וכולם – שיהיו בריאים, וזה אחד הדברים היפים בנו אזרחי ישראל – כל אחד הוא מומחה וכל אחד יודע גם את הפתרונות לכל דבר.

איתן כבל: גם משם אתה יכול להוציא עולם ומלואו של התייחסויות, רעיונות ומחשבות.

איתן כבל: לשם מה ביקשתי את הדיון הזה?

איתן כבל: נמצאת כאן אילנית בר, ותיכף יגיע גם עמי צדיק מן המחלקה לפיקוח תקציבי במרכז המחקר והמידע של הכנסת שליוו את התהליך כולו, מתחילתו ועד סופו, עקבו, אספו מידע, העברנו להם את כל החומר.

איתן כבל: הם הכינו כבר טיוטה של מסקנות הוועדה.

איתן כבל: ביקשתי עדיין לא להפיץ אותה.

איתן כבל: אני רוצה, ברשותכם, לקבוע את כללי המשחק שלנו.

איתן כבל: אילנית בר, חשוב לי עכשיו שתקשיבו לדברי חברי הכנסת, ובמקרה נמצאים כאן חברי הכנסת הפעילים ביותר שהשתתפו בתהליך הזה.

איתן כבל: חשוב לי שנשמע איך אתם רואים את הדברים, איך לדעתכם צריך להכין את הסיכום.

איתן כבל: אני רוצה אחר-כך לסכם איך אני רואה את הכיוון.

איתן כבל: אני כבר אומר לכם, זה חייב להיות מסמך שהוא באמת "מסטרפיס" של דבר דבור על אופניו, מסמך לפעולה.

איתן כבל: הוא לא מסמך של ועדת ביקורת.

איילת נחמיאס ורבין: תוכנית עבודה.

איתן כבל: הוא לא מסמך של ועדת ביקורת.

איתן כבל: אורלי וילנאי שהנחתה את האירוע של "אור ירוק" שאלה אותי כל הזמן על אשמים וכדומה.

איתן כבל: אני אמרתי לאורך כל הדרך: אנחנו בשום פנים ואופן לא ניגשנו לדיונים האלה מזווית של שופטים כדי לחפש אשמים אלא לראות מהיום והלאה מה לעשות.

איתן כבל: בעוד שנה נוכל כבר לחפש את האשמים.

איתן כבל: היום גם אם אני יודע לשים אצבע מאשימה, ויש אצבעות, מי יותר ומי פחות, אבל אני לא שם, אני לא בכיוון.

איתן כבל: אנחנו חייבים להציג פה מסמך שהוא לא עוד ועדת חקירה, לא עוד אמירה.

איתן כבל: אני מבטיח לכם דבר אחד, חברי, ואמרתי את זה כבר למנהלת הוועדה, ממועד חזרתנו מן הפגרה נפתח כל דיון עם דיווח על התאונות והנפגעים.

איתן כבל: אני רוצה שתהיה מחויבות, גם לי כיושב-ראש הדיון.

איתן כבל: ארצה להציב כאן שלט או פינה, שכל מי שיבוא יידע שזה מזכיר לנו את הצורך להיאבק.

איתן כבל: אולי חבר הכנסת חאג' יחיא לא יודע, אבל כאשר נכנסים למוצבים רואים שלט.

עבד אל חכים חאג' יחיא: אני יודע.

עבד אל חכים חאג' יחיא: יכול להיות שהדליפו לי אז תיזהרו.

עבד אל חכים חאג' יחיא: ..

איתן כבל: נזהרתי, אמרתי שאולי אתה לא יודע, ואז חשבתי שאולי אתה יודע.

איתן כבל: בכניסה למוצבים אתה רואה שלט עם המשימה ועם המטרה.

עבד אל חכים חאג' יחיא: משימה ודרך של תוכנית עבודה זה גם בהנדסה.

עבד אל חכים חאג' יחיא: בלי זה אי אפשר להצליח.

איתן כבל: בכל מוצב, שזה יחידת הגנה, בכניסה תמיד רשומות המשימה והמטרה.

איתן כבל: לא משנה מה תעשה, כל הזמן מזכירים לך מה אתה אמור לעשות שם.

איתן כבל: חבר הכנסת פרי, אתה תפתח, בבקשה.

יעקב פרי: היום קצת אאריך בדברים, שלא כדרכי.

יעקב פרי: קודם כול, אני מודה לך, אדוני היושב-ראש.

יעקב פרי: מיותר עוד פעם לחזור ולומר עד כמה סדרת הדיונים הזאת הייתה חשובה.

יעקב פרי: אני רוצה לסחוב ממך את החבל ולהציע מעבר לפינה, לפחות אחת לרבעון להתכנס ולדרוש מן המשרדים הרלוונטיים.

יעקב פרי: לפי דעתי אחת הבעיות – זה לא יפתור את כל הבעיה – אבל אחת הבעיות היא כמובן ריבוי המשרדים והמעקב אחר סטטוס ההתקדמות בכל מגוון הנושאים האלה שהוועדה תוציא, אני מניח, גם בכתב.

יעקב פרי: אני רוצה להתחיל דווקא בנושא האכיפה.

יעקב פרי: לא אחזור על כל הנתונים, הנתונים ידועים.

יעקב פרי: שמענו התחייבות.

איתן כבל: שחזר עליה עכשיו השר לביטחון פנים בכנס של "אור ירוק" בצורה ברורה וחד-משמעית.

יעקב פרי: אמר השר לביטחון פנים שהוא עומד להכפיל את מספר הניידות.

יעקב פרי: שמענו את הנתונים בוועדה, על סדר גודל של 400, להגיע ל-450 ניידות ולכמות שוטרים מתאימה.

יעקב פרי: אני חושב שבהקשר הזה, מעבר לעניין האכיפה אנחנו חייבים להתקדם גם בנושא בתי-המשפט.

יעקב פרי: אני תמיד נוהג זהירות בבתי-המשפט.

איתן כבל: זה אחת הנקודות שאין לי עדיין מענה אמיתי איך להתמודד איתה.

יעקב פרי: שלחתי את אחד מעוזריי והוא גם ראה וגם דיבר עם גורמים מתאימים.

איילת נחמיאס ורבין: היה לו משפט?

איילת נחמיאס ורבין: עשית כאילו לקוח סמוי?...

איתן כבל: על זה תשאלי את שאקו שאוהב להתכתש עם המערכות ולא לוותר להן בבית-המשפט.

יעקב פרי: אחת ההמלצות שלו – לא אחשוף אותו, הוא יושב פה בספסלים האחוריים – אבל שמענו פה בוועדה שבתי-המשפט עמוסים.

יעקב פרי: וכמובן מטבע הדברים אחת מן ההמלצות המתחייבות היא להגדיל את מספר התקנים של שופטי התעבורה.

יעקב פרי: אני חושב שאת המצב הזה אנחנו לא יכולים לקבל, מכמה סיבות.

יעקב פרי: מכיוון שבתי-המשפט לתעבורה בשנתיים האחרונות – קודם זה היה אחרת – די ריקים יחסית.

איתן כבל: תסביר.

איתן כבל: יש פה תרתי דסתרי.

יעקב פרי: לא, יש פה דבר פשוט.

יעקב פרי: המשטרה אומרת: הרי אני כבר לא יכולה לקבל תאריכים למשפטים, המשטרה לא קובעת תאריכים, ובחלק מבתי-המשפט, ואני לא רוצה לדבר חס וחלילה סרה, הייתה אפילו הצעה שנעשה שם סוג מסוים של ביקורי פתע.

יעקב פרי: אני לא יודע אם הוועדה עושה או לא עושה.

איתן כבל: רק רגע.

איתן כבל: נכנסו תלמידים מבית ספר "גדרות" מן המועצה האזורית גדרות, כיתות ז'-ח'.

איתן כבל: ברוכים הבאים וברוכות והבאות.

יעקב פרי: כמובן תמיד צריך וטוב להוסיף תקנים של שופטים אבל צריך גם לפעול לייעול המערכת ולהגברת התיאום.

יעקב פרי: אני לא נבהל מכך שבתי-המשפט יהיו עמוסים כי יש בכל זאת עבירות שבהן עבירת קנס לא מספיקה ובוודאי לא מתריעה מספיק.

יעקב פרי: בהקשר הזה אני מציע גם לבדוק אפשרות לתת לרשמים בבתי-המשפט סמכויות של בתי-משפט לתעבורה.

יעקב פרי: זה אפשרי.

יעקב פרי: צריך לבדוק את זה כמובן מבחינה חוקית אבל זה יכול גם להקל.

יעקב פרי: והדבר האחרון בנושא השופטים, אני מציע לקבוע ששופטים שעוסקים בתחום חייבים לעבור השתלמויות ספציפיות בנושא תאונות דרכים.

איתן כבל: הם יודעים את החוק.

איתן כבל: שופט שעוסק ברצח לא צריך להתמחות ברצח.

איתן כבל: אבל בתאונות דרכים אני מסכים אתך.

יעקב פרי: בתאונות דרכים יש איזה עולם של ידע.

יעקב פרי: אני רוצה לומר בהערת ביניים שבמשך שנים לגלגתי על נושא ההשתלמויות בנהיגה מונעת, עד ש"חטפתי" כמות של נקודות שהכריחה אותי ללכת להשתלמות כזאת.

יעקב פרי: אני רוצה לומר לך שזה אחת מן החוויות הכי חשובות – זה לא טלטל את חיי אבל זה היה חשוב ומלמד וגם השפיע על דרך הנהיגה שלי.

יעקב פרי: אני רוצה לומר שלושה או ארבעה משפטים על הרשות הלאומית לבטיחות בדרכים, שכמובן ליוותה את דיוני הוועדה הזאת.

יעקב פרי: לדעתי משרד התחבורה חייב להציג גם את תוכנית החומש, ובתוכה גם את הטיפול שלו או את ההסדר של נושא הרשות הלאומית לבטיחות בדרכים.

יעקב פרי: היא הרי הוקמה, אדוני היושב-ראש, על רקע המלצת ועדה ציבורית בנושא הבטיחות בדרכים.

<לאה ורון: על-ידי ועדת שיינין.

יעקב פרי: נכון.

יעקב פרי: היא הוקמה כרשות ארעית עם מעט סמכויות והיא חווה פגיעה מתמשכת בתקציב שלה.

יעקב פרי: על ממשלת ישראל לפעול באופן מיידי לקיבוע המעמד של הרשות הלאומית לבטיחות בדרכים בחוק, עם יכולות רגולטוריות ועם תקציב קבוע.

יעקב פרי: הרשות לטעמי לא צריכה לממן- - -

איתן כבל: היא לא צריכה להיות גזבר.

יעקב פרי: נכון, היא לא צריכה להיות גזבר, היא לא צריכה לממן את הניידות או את מספר השופטים.

יעקב פרי: היא צריכה לשמש כמוקד הידע.

איתן כבל: כאוּרים ותוּמים.

יעקב פרי: כמנחה מקצועי של הבטיחות בדרכים, כגורם מרכזי.

יעקב פרי: ואז ההשפעה שלה על המצב הטרגי הקיים היום בכבישים תהיה הרבה יותר משמעותית.

יעקב פרי: גם תקציבים וגם הענקת סמכויות.

יעקב פרי: לפי דעתי, תקציב הרשות הלאומית צריך להיות תקציב בבסיס, כפי שמקבלים משרד החינוך וכיוצא בזה.

יעקב פרי: אני לא רוצה פה להלאות על נושא השקיפות.

<לאה ורון: סעיף נפרד מהתקציב של משרד התחבורה.

יעקב פרי: גם אני חושב כך, בהחלט.

איתן כבל: תקציב צבוע.

<אבנר פלור: הוא נפרד גם היום מהתקציב.

עבד אל חכים חאג' יחיא: הוא נפרד, אבל הכסף שם לא צבוע כפי שנקבע בהחלטות הממשלה.

איתן כבל: אני רוצה להעיר, עם כל הכבוד לאורחים המכובדים, הסיפור הוא אנחנו, לשמוע על הכיוונים, וכמובן את אילנית בר ואת עמי צדיק.

יעקב פרי: היו כאן דיונים בהחלט מעמיקים ומפורטים לגבי מוקדי סיכון.

יעקב פרי: אנחנו צריכים לדרוש ממשרד התחבורה – אני יודע שנעשית שם עבודה ויש רצון טוב – לגבי כבישים מסוימים.

יעקב פרי: הוועדה צריכה לדרוש התייחסות לגבי כביש 31 באזור היישוב חורה וכביש 232 בעוטף עזה.

יעקב פרי: יש רשימה שלמה: כביש 66, כביש 232, כביש 31.

יעקב פרי: קודם כול, יש כבר התייחסות של משרד התחבורה לגבי מספר מן המוקדים האלה.

יעקב פרי: אמר מנכ"ל משרד התחבורה שהוגשו כבר הערכות, או שהם נערכים לנושא.

איתן כבל: כדי לדייק, יש כ-46 מוקדי סיכון, אם אינני טועה, או 43.

איתן כבל: יש התחייבות, שנאמרה על-ידי השר ואושרה על-ידי מנכ"ל משרדו ועל-ידי מנכ"ל "נתיבי ישראל", שתוך שנתיים כל אותם 43 מוקדים – חזר על זה השר גם היום – הטיפול בהם אמור להסתיים.

איתן כבל: זה שילוב של "כבישים אדומים" וכל מיני פעולות.

איתן כבל: הדבר היחיד שעוצר מהם לקום מחר בבוקר ולסיים את כולם הוא תהליכים סטטוטוריים.

עבד אל חכים חאג' יחיא: בואו לא נסמוך על זה.

עבד אל חכים חאג' יחיא: שר התחבורה יכול להכריז על הכבישים והוא לא צריך את כל ההליך של תב"ע.

עבד אל חכים חאג' יחיא: הכרזות הן יותר עניין של הכרזות.

איתן כבל: (אומר לתלמידים מבית-ספר "גדרות") תודה לכם ושיהיה לכם סיור מהנה.

יעקב פרי: אני רוצה לסיים בשלוש הערות קצרות מאוד.

יעקב פרי: בעניין נהגים מקצועיים של משאיות ואוטובוסים, צריך לפתור באופן מיידי – ולפי דעתי זה גם ניתן – את נושא המידע התעבורתי, מה שהיה פעם, או הרקורד של העבר.

איתן כבל: הנחנו את ההצעה.

יעקב פרי: גם פה נאמר לי שיש חוק בעניין שפשוט לא מיושם.

יעקב פרי: צריך לבדוק את הנושא.

יעקב פרי: לפי דעתי זה כדאי.

איתן כבל: מכיוון שבדקתי את זה, החוק לא נותן את המענה.

איתן כבל: יתרה מכך, נצטרך לנהל קרב קשה מאוד מול משרד המשפטים בעניין הזה.

יעקב פרי: תפקיד הוועדה הזאת לוודא שנהגים פורעים לא יסיעו המונים ולא ינהגו ברכבים כבדים.

יעקב פרי: הם לא צריכים לנהוג בכלל אבל כמובן בדגש על הסעת המונים ברכבים כבדים.

יעקב פרי: חסרה גם חונכות, שפה אנחנו יכולים לתרום תרומה משמעותית מאוד לנהגים ברכבים כבדים.

יעקב פרי: בעניין הזה אנחנו בהחלט נדרשים לקדם חקיקה, ואשמח להיות חלק ממנה.

יעקב פרי: מדיוני הוועדה קיבלתי רושם או ידיעה שחברות האוטובוסים מתקשות במציאת נהגים שנוהגים באיכות גבוהה ושכשירים לכך.

יעקב פרי: לכן אפשר לחשוב על הקמה של ירידי תעסוקה מתאימים, או להוסיף את המקצוע לרשימת המקצועות המועדפים לחיילים משוחררים, לעודד נהגי רכב כבד בצה"ל להמשיך במסלול הזה, לשקול הטבות כלכליות מסוימות על מנת למשוך נהגים איכותיים לעסוק בתחום.

יעקב פרי: תודה רבה.

איתן כבל: תודה, חבר הכנסת פרי.

איתן כבל: אני רק יכול לומר לך, אפרופו הנהגים של הרכבים הכבדים, המלצתי לצה"ל, בתוקף תפקידי הקודם כיושב-ראש ועדת המשנה למוכנות העליתי את עניין הנהגים.

איתן כבל: זה במחסור היום בכלל.

איילת נחמיאס ורבין: ברור, אנחנו הולכים לעולם בעייתי מאוד בעניין הזה.

איתן כבל: הצעתי ש"יצ'פרו" חיילים, שיתנו להם לפני השחרור "צ'וּפר", שהם יוכלו להיות נהגים של רכבים כבדים באזרחות.

עבד אל חכים חאג' יחיא: אתחיל מעניין נהגי המשאיות.

עבד אל חכים חאג' יחיא: יש בזה כמה בעיות, הם במחסור, וחלק מן הבעיה היא גם הבירוקרטיה עד שהם יכולים להגיע לרישיון.

עבד אל חכים חאג' יחיא: זה דבר אחד.

עבד אל חכים חאג' יחיא: דבר שני, יש עוד בעיה, המחסור הזה גורם לכך שנהגי משאיות עובדים יותר ויותר שעות כי השכר שלהם נמוך.

עבד אל חכים חאג' יחיא: מצד אחד, הנהג רוצה לעבוד יותר כדי שתשתלם לו המשכורת, וכאשר יש מחסור בנהגים אז בעלי המשאיות ירצו שהנהג יעבוד כדי לכסות יותר מן הצורך בנהג אחד.

עבד אל חכים חאג' יחיא: יש עוד בעיה שהעליתי לא פה אבל בפני השר ושלחתי לו מכתב.

עבד אל חכים חאג' יחיא: יש נהגים שיש להם שלילת רישיון.

עבד אל חכים חאג' יחיא: עם השלילה מוטלים קנסות, בתקופה של השלילה, ולפעמים זה לזמן ארוך של שנה או שנתיים.

עבד אל חכים חאג' יחיא: בתקופה הזאת לנהג אין מה לעשות אז הוא מקבל בהתחלה דמי אבטלה ואחר-כך הבטחת הכנסה עד שהוא מסיים את התקופה של השלילה.

עבד אל חכים חאג' יחיא: אני מדבר על אנשים שפנו אליי.

עבד אל חכים חאג' יחיא: אז הוא פונה למשרד הרישוי כדי לקבל את הרישיון שלו ואומרים לו: לך תשלם.

עבד אל חכים חאג' יחיא: אם הוא צריך לעבור מבחן, אין לי בעיה, הוא צריך לעבור את המבחן.

עבד אל חכים חאג' יחיא: אם הוא צריך לעבור מבחן תיאוריה, שיעבור מבחן תיאוריה.

עבד אל חכים חאג' יחיא: אם הוא צריך טסט, שיעשה טסט.

עבד אל חכים חאג' יחיא: אבל אם הוא עבר את כל התהליך הזה ונשאר לו רק לשלם את הקנסות, מה עושים?

עבד אל חכים חאג' יחיא: אומרים לו: קודם תשלם את הקנסות ואחר-כך ניתן לך את הרישיון.

עבד אל חכים חאג' יחיא: מה זה אומר?

עבד אל חכים חאג' יחיא: הוא לא יקבל את הרישיון כי הוא חי כבר שנתיים מהבטחת הכנסה ודמי אבטלה, אז אין לו כסף לשלם.

עבד אל חכים חאג' יחיא: אני מציע שייתנו לו את הרישיון ובמקביל שיעשו לו פרישת חוב עבור תשלום הקנסות.

עבד אל חכים חאג' יחיא: אז הוא יחזור לעבודה, קודם כול יחסוך למדינה את הבטחת ההכנסה, המצב הכלכלי שלו ישתפר, הוא ישלם את הקנסות וישלם מס הכנסה וביטוח לאומי, במקום שהוא רק יקבל מן המדינה, וחסרים לנו נהגים.

עבד אל חכים חאג' יחיא: צריך טיפול מסוים בנושא הזה.

עבד אל חכים חאג' יחיא: אם הוא עבר את כל מה שהוא צריך מבחינת הנהיגה אז שהקנסות לא ימנעו ממנו לחזור לעבודה ושיעשו לו פרישת חובות.

איתן כבל: בעניין הזה, אבנר פלור, תדאג לתת לנו התייחסות.

איתן כבל: מעבר לכל העניין הזה, זה מצריך התייחסות.

עבד אל חכים חאג' יחיא: שלחתי את זה בכתב למשרד התחבורה ולשר ודיברתי אפילו ישירות עם השר.

עבד אל חכים חאג' יחיא: הרשות הלאומית לבטיחות בדרכים – לא יכול להיות שהרכב שלך בלי דלק ואתה אומר:

עבד אל חכים חאג' יחיא: הוא לא זז ולכן צריך לבדוק אם המצבר בסדר, אם הדינמו פועל, אם יש בעיה במנוע.

עבד אל חכים חאג' יחיא: אתה צריך לתדלק אותו קודם כדי שתוכל לדעת מה הבעיות האחרות.

עבד אל חכים חאג' יחיא: לא יכול להיות שהרשות בלי תקציב ובלי מעמד ואנחנו שואלים מה היא עשתה ומה היא תעשה.

עבד אל חכים חאג' יחיא: לא אוסיף לדברים של חברי יעקב פרי בעניין המעמד של הרשות.

עבד אל חכים חאג' יחיא: בנושא הזה צריך להיות תקציב צבוע וידוע עם הגדרה של התפקיד והגדרה של המעמד, במה הם עוסקים ובמה הם צריכים לעסוק.

עבד אל חכים חאג' יחיא: חלק מהתעסוקה שלהם צריך להיות גם בעניין ההסברה.

עבד אל חכים חאג' יחיא: בוועדה דיברתי גם על ההסברה בשפה הערבית כי אנחנו יודעים מה שיעור ההשתתפות של הערבים בתאונות הדרכים, במיוחד במשאיות, כי שיעור נהגי המשאיות הערבים גדול, במיוחד במשאיות, ודיברנו גם על השכר שלהם לפני רגע.

עבד אל חכים חאג' יחיא: גם בזה צריך לטפל.

עבד אל חכים חאג' יחיא: עניין התשתיות – משרד התחבורה צריך לעשות רביזיה מסוימת בקביעת סדר העדיפויות.

עבד אל חכים חאג' יחיא: לפעמים בתקציב קטן, אתה הולך להרחיב כביש של מיליארדים בזמן שבמיליון או בחצי מיליון שקל אתה יכול לפתור בעיה של צומת כאשר אתה מקים שם רמזור, אתה פותר בעיה ואתה מקטין את היקף תאונות הדרכים באותו צומת או באותו קטע כביש קטן.

עבד אל חכים חאג' יחיא: שם לפעמים בסכום כסף קטן יחסית לתקציב הכבישים אתה יכול לחסוך הרבה בחיי אדם.

עבד אל חכים חאג' יחיא: בעניין האכיפה על האוכלוסייה הערבית – דיברנו על זה ואני חוזר על הדברים כי אנחנו מסכמים פה.

עבד אל חכים חאג' יחיא: אנחנו רוצים אכיפה ולא מבצעי אכיפה.

עבד אל חכים חאג' יחיא: יש הבדל בין אכיפה ובין מבצעי אכיפה.

עבד אל חכים חאג' יחיא: מבצע אכיפה הוא כאשר קובעים ביום מסוים בבוקר לפזר הרבה ניידות, הרבה רכבים דו-גלגליים.

עבד אל חכים חאג' יחיא: היום עם ה"וואטסאפ" ועם הטלפונים הניידים הנהגים מזהירים זה את זה: "חבר'ה תיזהרו".

עבד אל חכים חאג' יחיא: יש את המשפט עם העין הכחולה, שזה הנורה המהבהבת: "תיזהרו, השוטרים נמצאים בצומת זה וזה".

עבד אל חכים חאג' יחיא: ואז המבצע לא מניב פרי.

איתן כבל: היום מפרסמים את זה כבר ב"ווייז", הוא כבר מודיע לך.

עבד אל חכים חאג' יחיא: אני מדבר על פְנים הישובים כי עדיין חלק גדול מן הישובים שלנו לא נכנסו ל"ווייז".

עבד אל חכים חאג' יחיא: ..

איילת נחמיאס ורבין: אני שואלת את עצמי איך אומרים "ווייז" בערבית.

איילת נחמיאס ורבין: ..

עבד אל חכים חאג' יחיא: בקשר לבתי-המשפט יש לי הצעה.

עבד אל חכים חאג' יחיא: אנשי משרד התחבורה, כדאי שתשמעו אותה.

עבד אל חכים חאג' יחיא: יש את עניין המצלמות, וראינו שהמצלמות, בגדול, לא מספיק אפקטיביות כי אין את השדרוג של מה שצריך.

איתן כבל: למען האמת, אני חושב שאנחנו לא צריכים להשתמש במילה "לא אפקטיביות" כי לא באמת בדקנו את הדברים כפי שצריך.

עבד אל חכים חאג' יחיא: מה זה "לא אפקטיביות"?

עבד אל חכים חאג' יחיא: מבחינת אכיפה.

עבד אל חכים חאג' יחיא: מבחינת הרתעה – אני מסכים שיש התקדמות.

עבד אל חכים חאג' יחיא: כאשר אני נוהג ורואה שיש מצלמה, זה מרתיע.

איתן כבל: היום אי אפשר להתעלם מן ה"ווייז".

יעקב פרי: חלק מתאונות הדרכים נובע מכך שאתה מאט בגלל- - -

עבד אל חכים חאג' יחיא: בשנות השמונים "הגשש החיוור" אמרו שהמשטרה היא הגורם המרכזי בתאונות הדרכים: נהג ישראלי לא אוהב לשים חגורה – בזמנו דיברו על זה – ואז כשאתה רואה שוטר אתה עוזב את ההגה ומנסה לשים חגורה ואז אתה פוגע ברכב שמצדך האחד או מצדך השני.

עבד אל חכים חאג' יחיא: בקשר למצלמות אני מציע לא ללכת רק לנראוּת של החוק אלא לקבוע 15-20 קילומטר מעל כאשר מוצבות מצלמות.

עבד אל חכים חאג' יחיא: את הדוח הוא מקבל ישר בדואר, ומי שמתנגד שהוא ילך לערער.

עבד אל חכים חאג' יחיא: למשל מותר לי לנסוע במהירות של 90 קמ"ש.

עבד אל חכים חאג' יחיא: אם נהגתי במהירות עד 110 או 115 קמ"ש מילא, אבל מעבר לזה זה יהיה ישר שיפוט.

עבד אל חכים חאג' יחיא: אני חושב על זה כעת בקול רם, לא חשבתי על זה קודם.

עבד אל חכים חאג' יחיא: אתה מקבל הביתה שלילה, או קנס, או נקודות.

עבד אל חכים חאג' יחיא: אתה יכול להתנגד.

עבד אל חכים חאג' יחיא: לך אתה ותערער.

עבד אל חכים חאג' יחיא: לא ניכנס לדיוק, לכן ביקשתי שייקבע רף גבוה יותר מן המותר, ואז יבדקו במצלמה, בין אם היא מדייקת או לא מדייקת, אפילו עברנו את התחום של רמת הדיוק הנדרשת של המצלמה.

עבד אל חכים חאג' יחיא: תחשבו על זה במשרד התחבורה.

עבד אל חכים חאג' יחיא: הנהגים ברכב הציבורי וברכב הכבד, דיברתי על כך גם קודם, צריכים לעבור בדיקה תקופתית, אפילו פסיכולוגית, את אותה בחינה שעושים לפני שאדם הולך ללמוד.

עבד אל חכים חאג' יחיא: שנהג מקצועי יעבור בכל 10 שנים או בכל 7 שנים או 5 שנים.

עבד אל חכים חאג' יחיא: תבדקו גם את זה.

עבד אל חכים חאג' יחיא: הוא צריך לעבור את הבדיקה הזאת כי יכול להיות שבמשך הזמן השתנו דברים ובזמן הזה הוא לא כשיר להיות נהג ציבורי או נהג של רכב כבד.

עבד אל חכים חאג' יחיא: גם זה חלק של העניין הזה.

איתן כבל: כשירוּת הנהג.

איתן כבל: כמו שיש כשירות רכב צריכה להיות כשירות הנהג.

עבד אל חכים חאג' יחיא: כן, לרכב עושים טסט, לאדם לא.

<גיורא רום: תדע לך שאפילו לטייסים של חברות תעופה לא עושים בדיקות פסיכולוגיות.

<גיורא רום: זה נושא מורכב מאוד, עדיין לא עושים.

עבד אל חכים חאג' יחיא: אקרא לזה בדיקת כשירות.

עבד אל חכים חאג' יחיא: בתוכה תכניסו את הסעיפים שניתן לבדוק אותם, כדי לא להיכנס לפרטים כי אני לא מומחה.

<מרדכי בהירי דואני: אולי צריך גם שם לשנות.

עבד אל חכים חאג' יחיא: בנוסף, צריך לנסות לקבוע בתוך משרד התחבורה מינימום שכר פר שעה לנהג כדי שיוכל להתקיים מזה ולא לעבוד יותר מדי שעות נוספות, מינימום של 30 שקל לשעה.

איתן כבל: זאת המלצה שיכולה להיות לרוב המשק.

עבד אל חכים חאג' יחיא: אני מדבר על אנשים עייפים, מי שנוהג 12 שעות ברכב כבד.

עבד אל חכים חאג' יחיא: הכרתי נהגים שנהגו במשאית מאילת לחיפה ובחזרה.

איתן כבל: גם אני, לצערי, הכרתי.

עבד אל חכים חאג' יחיא: אז בואו נחשוב.

עבד אל חכים חאג' יחיא: יש עוד כיוון שמתייחס לתחבורה הציבורית.

עבד אל חכים חאג' יחיא: אני מדבר רק על משרד התחבורה.

עבד אל חכים חאג' יחיא: צריך אולי להנגיש את מקומות העבודה – על זה כבר מישהו אחר ידבר – ואז מקום העבודה יהיה קרוב יותר ולא יצטרכו לנסוע רחוק.

עבד אל חכים חאג' יחיא: אני מטייבה ועבדתי באזור רמת-גן, באזור המרכז.

עבד אל חכים חאג' יחיא: כל בוקר הייתי עומד ב"פקקים" והייתי מסתכל שמאלה וימינה, 80% מהרכבים שראיתי היה בהם נהג יחיד בלי נוסעים.

עבד אל חכים חאג' יחיא: אתה בא עם רכב פרטי ואתה לבד.

עבד אל חכים חאג' יחיא: יום-יום הייתי בודק ומסתכל: אני לבד, זה שמימיני לבד, זה שמשמאלי לבד, אלה שמלפניי ומאחוריי לבד.

עבד אל חכים חאג' יחיא: רק במקרים מעטים היו שניים באוטו.

<קריאה: גם אתה היית נוסע לבד.

עבד אל חכים חאג' יחיא: העבודה שלי חייבה שאהיה לבד כי הייתי צריך להסתובב בכמה אתרים כמהנדס ואז לא הייתי יכול לנסוע בתחבורה ציבורית.

עבד אל חכים חאג' יחיא: אני מדבר על כך כי יש רבים שנוסעים לחברות, למפעלים, אדם שמגיע למקום העבודה וחוזר ממנו בסוף היום.

עבד אל חכים חאג' יחיא: למה הוא צריך לנסוע ברכב הפרטי שלו?

איילת נחמיאס ורבין: קשה למצות דיון כזה.

איתן כבל: לא צריך למצות.

איילת נחמיאס ורבין: התהליך שעברנו פה – ורשמתי לעצמי את שמות המשפחות שהיו פה בשבוע שעבר: שלומי רבינוביץ', הילה קרסנטי, יעל גרינשפון, ריווה אילצ'נקו ובתיה אזולאי.

איילת נחמיאס ורבין: אגיד לכם למה, כי חלק מן העוצמה של הדיון הזה באופן שבו הוא נוּהל היא העובדה, כל אחד מאתנו הזכיר את זה בצורה אחרת בדיונים הראשונים, הקהות הזאת, האדישות הזאת שנוצרה אצלנו כשאנחנו רואים את האירועים האלה היא פשוט קטסטרופלית, זאת האמת.

איילת נחמיאס ורבין: אנחנו רואים את זה גם בעוד חוויות קשות שעובדים פה במדינה הזאת, אבל בנושא תאונות הדרכים זה חלק קשה מאוד מן הבעיה, זה רכיב משמעותי מאוד מן הבעיה.

איילת נחמיאס ורבין: בגלל זה הדיון הזה היה כל-כך חשוב, השימוע הזה.

איילת נחמיאס ורבין: לשימוע יש כוח.

עבד אל חכים חאג' יחיא: זה 53 ולא 52.

איילת נחמיאס ורבין: בעניין השימוע, אתה מרגיל אותנו בצורה "בעייתית" כי זה יקבע סטנדרטים...

איתן כבל: יש כבר את הנושא הבא.

איילת נחמיאס ורבין: כפי שאני מכירה אותך, אני יודעת.

איילת נחמיאס ורבין: אנסה לדייק את הדברים.

איילת נחמיאס ורבין: פרט למשפחות המדהימות האלה שהיו פה, שבאומץ אדיר דיברו בפני הוועדה, ושמלוות על-ידי "אור ירוק" זמן רב, אנסה איכשהו לבור את המוץ מן הבר כדי לנסות לראות- - -

איתן כבל: כבר זמן רב לא שמעתי מישהו שאומר את המשפט נכון.

איתן כבל: בדרך כלל אומרים: "לבור את המוץ מן התבן".

איתן כבל: מוץ ותבן זה אותו דבר.

איתן כבל: צריך לומר: "לבור את המוץ מן הבר".

איתן כבל: אתה לוקח את הבר, את התבואה, ומנקה אותו.

איילת נחמיאס ורבין: הייתה לנו שיחה משעשעת על זה לפני כמה שבועות.

איילת נחמיאס ורבין: אנסה לדייק, כי אני לא רוצה לחזור על מה שאמרו חברי הכנסת חאג' יחיא ופרי.

איילת נחמיאס ורבין: אתייחס לְמה שהייתי רוצה שייצא מן הוועדה.

איילת נחמיאס ורבין: אני עובדת על הנייר שהטלת עליי להכין בנושא נהיגה תחת השפעה.

איילת נחמיאס ורבין: יש לי גם הצעת חוק בעניין הזה, איך להחמיר את הענישה, כי באמת כשאתה נזכר בבעתה- - -

איתן כבל: אני רוצה בהקשר הזה לומר לכם, גם למשרד התחבורה ובעיקר לרשות הלאומית לבטיחות בדרכים, בנושא נהיגה תחת השפעה אני יודע שהייתה עלייה גדולה מאוד, בגלל זה היו גם כל המבצעים.

איתן כבל: אבל אני רוצה שתגידו לי, נאמר לי שבשנה שעברה הייתה ירידה משמעותית מאוד סביב סעיף הנהיגה בשכרות.

איתן כבל: "כששותים לא נוהגים" הוא קמפיין שאומרים שהצליח מאוד.

<מרדכי בהירי דואני: זה מסר שהוטמע אצל החבר'ה הצעירים בעיקר.

עבד אל חכים חאג' יחיא: השאלה אם יש יותר בדיקות או אולי יש פחות בדיקות והאם יש פחות שתויים שנוהגים.

עבד אל חכים חאג' יחיא: יכול להיות שיש פחות בדיקות ולכן התוצאות טובות יותר.

איילת נחמיאס ורבין: יש נתונים על הדברים האלה.

איילת נחמיאס ורבין: אין לנו עדיין על מה לשמוח, איתן כבל, לפחות ממה שאני למדתי.

איילת נחמיאס ורבין: בשנת 2014 התרחשו 248 תאונות דרכים בעקבות שתיית אלכוהול, בהן 435 אנשים נפגעו ו-6 נהרגו.

איילת נחמיאס ורבין: בעולם של 356 הרוגים אז לכאורה 6 הרוגים, כשאתה מודד את זה באחוזים, ב-KPI, זה נשמע נמוך, אבל זה המון, כי זה אלמנט אחד מאוד-מאוד דרמטי.

איילת נחמיאס ורבין: בעיקר צריך לזכור ש-435 אנשים נפגעו ואני לא יודעת כמה מתוכם נפגעו באירועים כמו תאונת הדרכים שבה נפגעה שחר גרינשפן.

איילת נחמיאס ורבין: אני רוצה להזכיר בהקשר הזה, וזה מתחבר גם לנושא בתי-המשפט, כאשר אנחנו נזכרים בבעתה שהנהג שפגע בשחר גרינשפן קיבל 600 שעות שירות לתועלת הציבור, 6 שנות שלילה וקנס של 1,000 שקלים, כאשר היום הקנס על שימוש בטלפון סלולרי גבוה מזה, אז אני חושבת שיש לנו פה עניין מהותי מאוד לטיפול.

איילת נחמיאס ורבין: אני מודה לך שזה הנייר שהטלת עליי להכין לדיון.

איילת נחמיאס ורבין: לסיכום, בסך הכול הדיון היה בנוי פרקים-פרקים, אבל בחלק מן הדיונים יש תתי-פרקים משמעותיים מאוד.

איילת נחמיאס ורבין: למשל, בעולם התשתיות בעיניי יש הבדל בין "כבישים אדומים" לבין פסי האטה.

איילת נחמיאס ורבין: למה?

איילת נחמיאס ורבין: ב"כבישים אדומים" אנחנו זקוקים לתוכניות חומש ואנחנו זקוקים למשהו מאוד-מאוד גדול.

<גיורא רום: "כבישים אדומים" זה מושג של המשטרה.

<גיורא רום: "מוקדי סיכון" זה מושג של משרד התחבורה.

<גיורא רום: יש פה במהלך כל הדיונים שפה לא מדויקת.

<גיורא רום: משרד התחבורה מנהל את תהליך התשתיות שלו לפי מוקדי סיכון.

איילת נחמיאס ורבין: אני מתייחסת למוקדי הסיכון, לכביש 66 ודומיו.

<גיורא רום: צריך לדבר על מוקדי סיכון.

<גיורא רום: "כבישים אדומים" זה איך נעשית אכיפה על-ידי המשטרה.

איילת נחמיאס ורבין: מקובל עליי, אתה צודק, אני מקבלת את התיקון.

איילת נחמיאס ורבין: אז על אותם מוקדי סיכון.

איילת נחמיאס ורבין: יש הבדל בין מוקדי סיכון ובין, לצורך העניין, פסי האטה.

איילת נחמיאס ורבין: מדוע?

איילת נחמיאס ורבין: משום שפעמים רבות – ופה אני מנסה להיזכר עד כמה השלטון המקומי היה מעורב בדיונים.

איילת נחמיאס ורבין: אם אני זוכרת נכון הם לא היו מאוד-מאוד מעורבים.

איילת נחמיאס ורבין: יש פה אלמנט משמעותי מאוד, שבדיונים הראשונים, עוד לפני חצי שנה- - -

איתן כבל: צודקת, זה טעות שלנו.

איילת נחמיאס ורבין: לא יכול להיות שלאה ורון טעתה.

איילת נחמיאס ורבין: הם לא באו.

איילת נחמיאס ורבין: זאת בעיה.

<מרדכי בהירי דואני: יש להם אחריות.

<מרדכי בהירי דואני: הם רשות תמרור מקומית.

איילת נחמיאס ורבין: באחד הדיונים הראשונים שאיתן כבל ניהל, עוד לפני שהחלטת שאתה הולך למהלך של שימוע, דיברתי על כך שאולי צריך לייצר מוקד מקומי, שעובד בשיתוף פעולה בין המשטרה לרשות המקומית כדי לראות בעיות מסוימות.

איילת נחמיאס ורבין: למשל אני מטפלת בעיריית תל-אביב בכל מיני נושאים שנוגעים לתמרורים ולפסי האטה לפני מעברי חצייה, אבל יש כאן בעיה עקרונית מהותית מאוד של חוסר סנכרון בין הגורמים.

איילת נחמיאס ורבין: יש הבדל בין מוקדי סיכון, שזה עניין משמעותי של תוכניות חומש וכביש 66 ודברים כאלה, לבין דברים שיכול להיות שאפשר לטפל בהם במהירות הרבה יותר גדולה ואנחנו גם קוראים להם תשתיות.

איילת נחמיאס ורבין: פסי האטה, למשל, זה גם תשתיות.

<מרדכי בהירי דואני: תשתית רכה.

<מרדכי בהירי דואני: זה השם.

איילת נחמיאס ורבין: "תשתית רכה" נראית לי הגדרה מדויקת מאוד.

איילת נחמיאס ורבין: בתוך הפרקים האלה אנחנו חייבים – כפי שעושים בתשקיפים בעולם שממנו באתי, יש דברים שהם מאוד-מאוד מודגשים – הפרקים צריכים להיות מכוסים בצורה כזאת שתהיה סקירה קצרה ו"בולטין" של דברים שאנחנו חושבים שכדאי ונכון לטפל בהם.

איילת נחמיאס ורבין: דבר יפה שעלה מן הדיונים, אגב גם בעולם בתי-המשפט, גם בעולם בתי-הדין לתעבורה עלו Action items לפעולה יחסית לא מאוד ארוכת טווח, מהירה יחסית, ואפשר לטפל.

איילת נחמיאס ורבין: למשל כפי שעושים שופט עמית בבית-המשפט.

איתן כבל: אפשר לאמץ משהו שאמרת.

איתן כבל: אני כבר אומר לעמי צדיק ולאילנית בר, אחד הדברים שחשובים לי בתוך כל התהליך הזה הוא שכאשר אתם מייצרים פרקים מסוימים – אני לא מדבר על כל המלל אלא על הנעה לפעולה – כפי שמבקר המדינה עושה, לשים את הסיכום של האירוע בתוכם ואז אתה יודע על מה לשים דגש בתוך כל הדוח הגדול.

איילת נחמיאס ורבין: זה אחד הדברים שמטרידים אותי במוצר הסופי שאנחנו אמורים לייצר.

איילת נחמיאס ורבין: אתמקד בעוד שני דברים, למרות שיש עוד המון דברים אבל כמובן נקבל הזדמנות לעבור על הנייר ולראות אם יש לנו תוספות.

איתן כבל: בוודאי, אתם תקבלו טיוטה ותעירו את ההערות שלכם.

איילת נחמיאס ורבין: בסדר גמור.

איילת נחמיאס ורבין: הדבר הנוסף שמטריד אותי מאוד, והדברים בעצם קשורים זה לזה, הוא נושא אוכלוסיות בסיכון ונושאים שראויים לקמפיין.

איילת נחמיאס ורבין: כולם פה מכירים כבר את הפֶטִיש שלי למעברי חצייה ולנסיעת רכבים דו-גלגליים על מדרכות.

איילת נחמיאס ורבין: אתמול אופנוע נסע עליי, אין דרך אחרת להגדיר את זה.

איילת נחמיאס ורבין: הוא היה ליד הגן.

<קריאה: יצאת יחסית טוב מזה.

איתן כבל: האופנוע לא...

איילת נחמיאס ורבין: יפה אמרת.

איילת נחמיאס ורבין: ..

איילת נחמיאס ורבין: הוא עדיין מחפש להבין מה קרה לו...

איילת נחמיאס ורבין: הסיפור הזה פשוט מטורף.

איילת נחמיאס ורבין: אחד הדברים שהיו באמת קשים מאוד הוא נושא אוכלוסיות בסיכון, לראות מה עושים.

איילת נחמיאס ורבין: פה גם המקום שהרשות הלאומית לבטיחות בדרכים, לטעמי – זה עניין של נראוּת.

איילת נחמיאס ורבין: מרדכי בהירי דואני, דיברנו על זה באחת הישיבות.

איילת נחמיאס ורבין: כשהיינו ילדים ראינו את משמרות הזה"ב כל הזמן.

איילת נחמיאס ורבין: הנראוּת של משמרות הזה"ב נעלמה ואני חושבת שברמת המסר הלאומי זה חסר מאוד ברחוב.

איילת נחמיאס ורבין: הוא חסר לא רק ברמה של הטיפול המיידי באותו מעבר חצייה אלא ברמה החינוכית.

איילת נחמיאס ורבין: מעברי חצייה – איך עוצרים לפני מעבר חצייה, איך נעשה התהליך.

איילת נחמיאס ורבין: אז יש פסי האטה, שאני מקווה שביום מן הימים יקבלו את ההמלצה שלי בעניין הזה, שליד רוב מעברי החצייה יהיו פסי האטה, אבל עד אז אני מקווה שתהיה נראוּת גבוהה יותר של משמרות הזה"ב.

איילת נחמיאס ורבין: אבל אוכלוסיות בסיכון, אני חושבת שזה אחד הדברים, בעיניי זה הדבר לקמפיין הבא המשמעותי שעושה הרשות הלאומית לבטיחות בדרכים, לצד המאמץ בנושא נהיגה של מדרכות של רכב דו-גלגלי.

איילת נחמיאס ורבין: יש לנו חוק בנושא הנהיגה של הרכבים הכבדים, בנושא השקיפות, אבל אני חושבת שאחד הדברים שהיו מאוד-מאוד חזקים בדיונים בשבוע שעבר, זה כל-כך אופייני לישראל שלפעמים אתה תולש שערות – על פניו אתה אומר לעצמך שהשוני בסמכויות בין המשרד לביטחון פנים ובין משרד התחבורה הוא טריוויאלי כמעט, הוא הגיוני, אבל אז אתה אומר לעצמך: רגע, רגע, אף פעם הם לא נפגשים ומדברים: איפה אנחנו?

איילת נחמיאס ורבין: איפה אנחנו טועים?

איילת נחמיאס ורבין: מה אנחנו עושים לא מספיק נכון?

איילת נחמיאס ורבין: כלומר, איפה אנחנו למשל בחקיקה צריכים לעזור, בדברים שמזהים למשל ברשות הלאומית לבטיחות בדרכים שכפופה למשרד התחבורה, איפה אנחנו לא מזהים את הדברים?

איתן כבל: דרך אגב, אחת השאלות המרכזיות צריכה להיות, ואני אומר את זה לכבוד האלוף גיורא רום, האם הרשות אמורה להיות, מעבר למקור המידע, גם גורם מתכלל, כלומר שאצלה בלו"ז של רבעון או חודש, אני לא יודע כמה, נפגשים ובודקים ביחד.

עבד אל חכים חאג' יחיא: היא לא צריכה להיות מכון לסטטיסטיקה או למחקר.

איילת נחמיאס ורבין: היא צריכה להיות אקטיבית.

איילת נחמיאס ורבין: זה היה כל-כך טריוויאלי, זה היה צריך להיות לי ברור, ואתה גם הערת לי, בצדק, כי "שפכתי" מול השר לביטחון פנים את כל מה שהיה לי, אבל זה באמת היה תוצר של הדיונים.

איילת נחמיאס ורבין: אצל שר התחבורה כבר התמקדתי באמת בדברים שבתחומי סמכותו.

איילת נחמיאס ורבין: בסופו של דבר אנחנו צריכים לצאת פה עם מסר, שחוסר התכלול הזה פוגע ביכולת של המדינה להילחם בתאונות הדרכים.

איילת נחמיאס ורבין: מכל הדברים, וכדי שלגיורא רום תהיה באמת יכולת לעשות KPI, כדי שבאמת תהיה לו יכולת לייצר מדדים אמיתיים לשינוי שמתחולל בעניין הזה זה חייב להיות מתוכלל.

איילת נחמיאס ורבין: תודה.

<חלי ברכה: אני עו"ד חלי ברכה מן הלשכה המשפטית בהנהלת בתי-המשפט.

<חלי ברכה: בראשית הדברים אציין שהעברנו לאדוני ולוועדה מסמך ארוך מאוד.

איתן כבל: יותר ארוך מהתורים או יותר קצר?...

<חלי ברכה: טיפה יותר קצר.

<חלי ברכה: ..

<חלי ברכה: מסמך בן 14 עמודים, שמפרט את כל- - -

איתן כבל: ווי, ווי, אני "חולה" על מסמכים כאלה.

<חלי ברכה: זה היה לבקשתך.

איתן כבל: נכון, אבל אתם הופכים אותנו לספרנים.

איתן כבל: אני עוד צריך לקרוא את הספר של גיורא רום.

<חלי ברכה: אולי אקצר קצת ואתמצת את הדברים.

<חלי ברכה: הנייר זה מתייחס לכל הטענות שעלו במסגרת הדיונים.

איתן כבל: אני מניח שבסוף אתם צודקים בכול.

<חלי ברכה: אין עניין של צודקים, ממש לא.

<חלי ברכה: במסמך יש נתונים והוא מפרט את הדברים.

<חלי ברכה: בין היתר דיברנו שם גם על העומס, ותיכף אתייחס לזה קצת יותר בהרחבה; גם סקרנו מעט את העבודה של ועדת המשנה בראשות השופט אביטל חן, שהיום הוא נשיא בתי-המשפט.

איתן כבל: יש גם המלצות איך להתמודד עם העומס?

<חלי ברכה: יש גם המלצות.

<חלי ברכה: דיברנו גם על תיקוני חקיקה שונים שעומדים חלקם כאן, חלקם במשרד המשפטים, חלקם במשרד התחבורה, התייחסנו גם לדברים האלה; גם רף הענישה קיבל ביטוי במסמך הזה, גם תיקי "תלתן", התיקים "האדומים".

<חלי ברכה: אפרופו, חבר הכנסת פרי התייחס להכשרות של שופטי התעבורה.

<חלי ברכה: כנראה המסמך לא הגיע לידיך משום שהתייחסנו גם לנקודה הזאת במסמך שהעברנו.

<חלי ברכה: שופטי התעבורה עוברים כולם שתי הכשרות, ושתיהן הכשרות חובה.

<חלי ברכה: ההכשרה הראשונה היא הכשרה כללית, שמועברת לכל עורכי-הדין שמתמנים לשפיטה.

<חלי ברכה: ההכשרה השנייה היא הכשרה ייחודית בת 4 ימים בתחום התעבורה.

<חלי ברכה: אני מפנה אתכם לעמוד 8 במסמך שהגשנו, אדוני, תוכל לראות.

<חלי ברכה: פירטנו כאן את מקצת התכנים שמועברים שם.

<חלי ברכה: כאמור זו הכשרת חובה.

<חלי ברכה: כל שופט תעבורה נדרש לעבור את ההכשרה הזאת.

יעקב פרי: אני יותר משמח.

<חלי ברכה: הדבר השני לגביו אבקש להעמיד דברים על דיוקם הוא העומס.

<חלי ברכה: גם לעניין הזה התייחסת ואמרת שבשנתיים האחרונות אין עומס בבתי-המשפט לתעבורה.

איתן כבל: לא הבנת את הפואנטה.

איתן כבל: אם יורשה לי לפרש אותו בחייו, בדבריו היה סוג של ציניות, אם הבנתי את כבודו נכון.

איתן כבל: למה?

איתן כבל: כי המשטרה כבר לא עומדת בזה אז היא זרקה את הכול.

יעקב פרי: המשטרה טוענת שאין לה תאריכים לדיונים.

איתן כבל: אם אין תאריכים לדיונים אז אין עבודה.

<חלי ברכה: גם הדברים האלה מפורטים במסמך.

<חלי ברכה: אני מפנה אתכם לעמוד 2.

<חלי ברכה: בעמוד 3 יש גם טבלה עם הנתונים בצורה מסודרת, כפי שביקשה הוועדה.

איתן כבל: משפט אחרון בבקשה, כי הכנתם 14 עמודים ואנחנו צריכים זמן לקרוא את זה.

<חלי ברכה: בכל זאת, כדי לסבר את האוזן, באופן ממוצע שופט דן בכ-2,400 תיקים בשנה.

<חלי ברכה: יש מקומות, למשל מחוז דרום, שם העומס מורגש ביתר שאת.

איתן כבל: דרך אגב, עשיתם ממוצע של זמן דיון?

<חלי ברכה: כן, גם זה מופיע במסמך שהגשנו.

<חלי ברכה: בשנת 2015, לצורך הדוגמה, אורך חיי תיק, כך אנחנו קוראים לזה, היה 5.9 חודשים.

עבד אל חכים חאג' יחיא: זה אורך חיי תיק, אבל הדיון עצמו, כאשר אני נכנס מול השופט, כמה זמן עובר עד שיגידו לי "החוצה, הבא בתור"?

<חלי ברכה: נתון כזה אין.

עבד אל חכים חאג' יחיא: הנושא הזה חשוב מאוד כי דיון כזה לא יכול להיות ממצה.

<חלי ברכה: גם לגבי ההצעה שהוצעה כאן לגבי הסמכת רשמים לדון בעבירות תעבורה, יש הצעת חוק כזאת שעובדים עליה.

<חלי ברכה: היא הייתה במשרד המשפטים זמן מה והצלחנו לקדם אותה.

<חלי ברכה: הדברים האלה נידונים.

<משה בר: אני יושב-ראש עמותת "תנו יד לחירש" ו"נכים למען נכים".

<משה בר: קודם כול, אני רוצה לברך את היושב-ראש, את מנהלת הוועדה ואת חברי הכנסת על הישיבות החשובות האלה, שאני מלווה אותן לכל אורכן.

<משה בר: אני רוצה להעלות שני נושאים בקצרה.

<משה בר: דבר ראשון, אנחנו מדברים על נהגי המשאיות וכן הלאה ואף אחד לא דיבר על המשטרה.

<משה בר: בשבוע שעבר התפרסם סקר בתקשורת לפיו משטרת ישראל היא המובילה בתאונות דרכים בעולם, של השוטרים עצמם.

<משה בר: אף אחד לא העלה את זה בשום ישיבה.

איתן כבל: לפחות יש משהו שבו אנחנו במקום ראשון.

איתן כבל: ..

<משה בר: דבר שני, אני רוצה לענות לידידי חבר הכנסת.

<משה בר: בבתי-המשפט בקושי נותנים לך 5 דקות, ואם אתה לא מצליח להתבטא השופט אומר לך: "צא החוצה, עורך-הדין שלך ייצג אותך", תוך שנייה, ועורך-הדין אומר לך: "בוא, חבל לך על הזמן "ועושים אתך מה שרוצים.

<משה בר: זה לגבי בתי-המשפט.

<משה בר: תודה.

איתן כבל: תודה.

איתן כבל: מן האורחים המכובדים כאן מישהו רוצה להתייחס?

איתן כבל: האלוף גיורא רום, בבקשה.

<גיורא רום: אני חושב שהמדינה – תסלחו לי שאני אומר את זה – צריכה להתנהל על-ידי הרשות המבצעת, קודם כול.

<גיורא רום: מי שמנהל את המדינה זה הרשות המבצעת.

<גיורא רום: הרשות המחוקקת מפקחת.

<גיורא רום: כולנו יודעים את זה.

יעקב פרי: אמורה לפקח.

עבד אל חכים חאג' יחיא: זה התיאוריה.

<גיורא רום: סדרת השימועים הזאת היא יישום מדהים של הפיקוח של הרשות המחוקקת על רמת ביצועיה של הרשות המבצעת.

<גיורא רום: הרמה הזאת, כפי שעלה- - -

<לאה ורון: היא לא במיטבה.

יעקב פרי: לא מספקת, בלשון המעטה.

<גיורא רום: Less than optimal אומרים באמריקה.

<גיורא רום: מה היא הרשות?

<גיורא רום: אני מדבר מראייה מאוד מינימליסטית כי אני הדל באלפי מנשה נכון לעכשיו.

<גיורא רום: היא לא רגולטור, שזה בעיה.

<גיורא רום: כשהייתי מנהל רשות התעופה האזרחית הייתי רגולטור.

<גיורא רום: כשעמדתי על הפשר של עניין הרגולטור זה נתן לי עוצמה בלתי רגילה.

<גיורא רום: הרשות היא לא רגולטור.

<גיורא רום: כפי שאמר חבר הכנסת חאג' יחיא, היא גם לא נגמרת בחטיבה למחקר ומידע, היא לא הלשכה המרכזית לסטטיסטיקה.

<גיורא רום: היא זקוקה לחטיבה הזאת כמו שטייס 16F זקוק לכמות אדירה של מידע שהוא מקבל מעשרות סנסורים והמחשב אפילו עורך לו את המידע, אבל בסוף טייס 16F נבחן בפעולותיו על בסיס המידע.

<גיורא רום: הוא לא טס ורק קורא מה שיש לו על המסכים.

<גיורא רום: הוא צריך להחליט אילו פעולות הוא עושה אם הוא רוצה לבצע את משימתו.

<גיורא רום: זאת אומרת, הרשות צריכה לבצע משימות כלשהן, שזה הבעיה, מכיוון שיש פה מעגל שצריך לרבע.

<גיורא רום: אין תשתית הדרכה ובטיחות.

<גיורא רום: הבטיחות היא שֵם העצם המופשט לאוסף כל הדברים שנעשים, הכול הוא בטיחות.

<גיורא רום: הרשות צריכה להיות, כפי שאמרתם, השולחן שאליו באים אחת ליום, אחת לשבוע, אחת לחודש, אחת לרבעון בשביל לבחון את מצב הבטיחות.

<גיורא רום: אז לא צריך לתפוס את הרשות רק כסוג של לשכה מרכזית לסטטיסטיקה 2 לנושא הבטיחות.

<גיורא רום: החטיבה הזאת, שהיא חשובה מאין כמוה, היא רק תשתית לביצוע הפעולות.

<גיורא רום: מה הן הפעולות?

<גיורא רום: קודם כול אני שמח שבמה

<גיורא רום: לך השימועים האלה אחת התוצאות המיידיות הייתה ההתנתקות מן המודל התקציבי המעוות, שאני לא הצלחתי להבין.

איתן כבל: אם יש כבר הישג שהצלחנו לייצר לאלתר תוך כדי דיוני הוועדה הוא בדיוק הדבר הזה.

<גיורא רום: ההתנתקות ממודל התקציב של הרשות הוא צעד חשוב מאוד.

<גיורא רום: אני אישית סבור, בסוגריים – ולא נמצא פה ידידי ירון בארי – שהעניין הזה שתורמים ניידות זה כאילו הייתי טס לתעלה עם פנטום והיה כתוב על דופן הפנטום: "תרומת בנק הפועלים", או משהו כזה.

<לאה ורון: "תרומת נשות ויצו".

<גיורא רום: כאילו ייכתב "הפנטום הזה נתרם על-ידי אלפרד אקירוב".

<גיורא רום: לא.

<גיורא רום: הניידות הן ה-16F של המשטרה.

<גיורא רום: גוף אופרטיבי שיש לו גאווה עצמית לא מרשה לעצמו ששום דבר מבצעי ייתרם לו.

<גיורא רום: מה שצריך להיתרם, אגב – ואני לא רוצה לפתח את זה – למשל דיברנו המון על אזורי חניה ומנוחה.

<גיורא רום: אני מוכן שאזור המנוחה ייתרם על-ידי גוף מסוים.

<גיורא רום: הוא יטפח אותו, הוא יקים שם את מה שצריך ויהיה כתוב: "אזור חניה זה נתרם על-ידי X", הכול בהתאם לחוק.

<גיורא רום: אבל לא ציוד מבצעי.

יעקב פרי: במצב של הבנקים היום אם תעשה אזורי חניה כאלה האזרחים ישמידו אותם.

יעקב פרי: ..

<גיורא רום: אפשר לשאול: אז מה הוא תקציב הרשות?

<גיורא רום: אני חושב שלרשות צריך לתת כסף כי הרשות על בסיס אוסף התכת המידע צריכה לדעת בכל נקודת זמן או בכל שנת תקציב מה התחומים שבהם התמורה השולית לשקל בחיי אדם היא הגבוהה ביותר.

<גיורא רום: לדוגמה, כשאנחנו שומעים מפרופסור פלג שבהתפלגות של כל הכפרים במגזר הערבי יש ארבעה כפרים שבהם שיעור התרומה לתאונות דרכים גבוה באופן משמעותי מיתר הכפרים, צריך לעשות "זום" על הארבעה האלה.

איילת נחמיאס ורבין: ולהבין למה.

<גיורא רום: להבין למה ואז להתמקד.

<גיורא רום: צריך לדעת במה להשקיע.

איתן כבל: ולתת את התיקון.

<גיורא רום: אני רוצה שלרשות יהיה כסף ואנחנו נשב עם הגורמים המוסמכים, עם אגף התקציבים ועם החשב, ונגיד: יש לנו תוכנית לנושא הזה.

<גיורא רום: אנחנו הולכים להשקיע 10, 15, 20, 25 מיליון שקלים ברהט, בטייבה, בכפרים הבדואים בצפון.

<גיורא רום: אציג דוגמה.

<גיורא רום: לא עלה פה למשל, מאיזו סיבה, שבבדיקות מדגמיות שעורך משרד התחבורה, כשהוא עוצר רכבים ובודק, רמת אי-השמישות המכנית של משאיות היא למעלה מ-20%.

<גיורא רום: יש בעיה ראשונית, שנוסעות משאיות, שמסיבות שאני יודע אותן כי עסקתי בזה במטוסים, נוסעות ברמת שמישות נמוכה.

<גיורא רום: עלה פה בתור הערת שוליים המקרה שבו ניתק גלגל בכביש 6 לפני חצי שנה והרג שתי נשים מדימונה, וכאשר נבדקה המשאית הכול היה פצע וחבורה ומכה טרייה.

<גיורא רום: הרשות צריכה על בסיס בנק המידע שלה, שמתעדכן ומטופל, לזהות את המקומות שבהם התמורה השולית לשקל, התפוקה השולית של השקל לגבי בטיחות היא הגבוהה ביותר.

<גיורא רום: והיא זקוקה.

<גיורא רום: כמה היא זקוקה?

<גיורא רום: אני לא רוצה לומר את המספר פה.

<גיורא רום: אם כך, הרשות צריכה לעשות שני דברים.

עבד אל חכים חאג' יחיא: אם לא מטילים את האחריות גם על בעלי המשאיות ולא רק על הנהג זה ימשיך להיות כך.

עבד אל חכים חאג' יחיא: האחרית צריכה להיות גם על בעל המשאית, בעל החברה.

<גיורא רום: אספר לך סיפור.

<גיורא רום: עשינו פעם פיקוח על חברת "ארקיע", פיקוח די סטנדרטי.

<גיורא רום: הלכנו לבדוק איך הם מנהלים את הטייסים – שעות טיסה, ימי מנוחה, מבחנים חצי שנתיים, כל מה שצריך לעשות.

<גיורא רום: משהו די שגרתי.

<גיורא רום: זה נגמר בכך שקנסתי את "ארקיע" ב-750,000 שקל.

<גיורא רום: לא הייתי צריך משטרה או בתי-משפט.

<גיורא רום: הודעתי להם, שלחתי להם חשבונית על סך 750,000 שקל.

<גיורא רום: אתה יודע מה קרה?

<גיורא רום: הם שילמו את זה בקופה והוציאו מיליון שקל מכספם כדי להצטייד במערכת חדשה כדי שזה לא יקרה להם יותר.

<גיורא רום: אמרתי להם: אני לא מתלוצץ, אני הולך למרר את חייכם אם עוד פעם אתפוס אתכם בעבירה הכי קטנה.

עבד אל חכים חאג' יחיא: כשאני מדבר על אחריות אני מדבר גם על מידת הצורך להעניש אותם על גרימת מוות ברשלנות.

עבד אל חכים חאג' יחיא: זו האחריות שאני מדבר עליה.

<גיורא רום: אני מאמין גדול בכך שאם הנהג נמצא בקצה הרי מאחוריו יש חברה שיש לה תרבות ארגונית, יש לה נהלים ופיקוח.

<גיורא רום: אתה דיברת על שעות הנהיגה – אני לא יודע אם דיברת על זה ברצינות או בצחוק- -

עבד אל חכים חאג' יחיא: בשיא הרצינות.

<גיורא רום: - -אבל השנה הולכת לעבור תקנה חדשה בתעופה שנקראת FTL (Flight Time Limitation).

<גיורא רום: אלה התקנות שמעדכנות את כל העולם על מגבלת השעות שמותר לטייס לטוס.

<גיורא רום: זה לשנה, וזה לרבעון, וזה לחודש, וזה לטיסה.

<גיורא רום: אני לא בטוח שלא צריך לעשות את זה גם לנהגי משאיות, שלא ינהגו 320 שעות בחודש או משהו כזה.

<גיורא רום: אם אתה יודע מה מייצר לך את התאונות אתה צריך גוף שמתכלל.

איילת נחמיאס ורבין: סליחה שאני עוצרת אותך.

איילת נחמיאס ורבין: אני חושבת לעצמי, אתה רוצה להגיד לי שלא יודעים באמת מה הגורמים הכי מסוכנים, לפי מדרג של תרומה לסיכון, מה תורם הכי הרבה?

איילת נחמיאס ורבין: זה נשמע לי לא הגיוני.

<גיורא רום: אני חושב שיודעים.

<גיורא רום: אני לא רוצה להגיד שהעולם הומצא הבוקר.

<גיורא רום: אני חושב שיודעים לא רע בכלל, והמון פעולות שהרשות המבצעת עושה, ולא צריך להקל ראש ברשות המבצעת- - -

איילת נחמיאס ורבין: אני רוצה להוסיף משהו מעולם התוכן שאתה מגיע ממנו.

איילת נחמיאס ורבין: התרבות של דיווח על כמעט תאונות לא קיימת לדעתי בעולם הנהיגה על הכביש אצל נהגים מקצועיים.

איילת נחמיאס ורבין: צריך לראות איך לייצר תמריצים לדווח, שהם לא יפחדו לדווח.

<גיורא רום: אני מטיל בזה ספק.

<גיורא רום: בסוף התעופה היא דבר הרבה יותר מוגבל בגודלו והנהיגה היא דבר קולוסלי.

איילת נחמיאס ורבין: אני מדברת רק על הנהגים המקצועיים.

<גיורא רום: יודעים לא רע.

<גיורא רום: אגב, אני חושב שהרשות המבצעת גם עושה.

<גיורא רום: עם כל מה שתיאר פה שר התחבורה לגבי ההשקעה שלו בתשתיות, הרי זה לא שהוא חלם בחלום הלילה.

<גיורא רום: זה הכול תוצאה של ניתוח של חברת "נתיבי ישראל" או של הנהלת המשרד, אני לא יודע של מי, לגבי מדרוג אזורי הסיכון ומתן תשובה.

<אבנר פלור: יש קריטריונים לקביעת מוקדי סיכון.

<גיורא רום: יש קריטריונים, של שתי תאונות ב-6 החודשים האחרונים, או לא חשוב בדיוק.

<גיורא רום: זה מה שהרשות צריכה לעשות.

<גיורא רום: תשתיות – אני לא רוצה להגיד שזה יותר פשוט, זה לא נכון, אבל כשאני שואל את עצמי מה תפקיד הרשות: הרשות צריכה להיות השולחן המרכזי וכל הזמן להוביל.

<גיורא רום: הדבר הכי איום בתקציב, יודעים את זה פה כולם, הוא הרפטטיביות שלו.

<גיורא רום: זאת אומרת, פעם נתנו 10 מיליון שקלים למשהו ועכשיו בכל שנה נותנים, בין אם צריך ובין אם לא צריך, זה חוזר.

<גיורא רום: הרשות לא מעוניינת להיות מעורבת בשום דבר שהוא רפטטיבי.

<גיורא רום: אם זה רפטטיבי אז תנו את הכסף היישר למשרד הרלוונטי.

<גיורא רום: אין לי שום עניין – בניגוד למה שנאמר פה – לתקצב שופטים.

<גיורא רום: שופטים נמצאים באחריות של הגברת שקד, היא מנהלת את כל עניין השיפוט, זה לא ענייני.

<גיורא רום: אני חושב שיש לרשות תפקיד שיכול להיות מרתק, מרכזי וחשוב מאוד.

<גיורא רום: אני רוצה להודות לאיתן כבל על החודשיים האלה.

<גיורא רום: האמן לי, לא הייתי נרדם בימי שני בלילה מרוב התרגשות לקראת ימי שלישי.

איתן כבל: אגלה לך סוד: גם אני, בציפייה לראות אותך.

איתן כבל: ..

דב חנין: תודה לך, אדוני היושב-ראש.

דב חנין: אני רוצה להתחיל בהערכה רבה לעבודה שהובלת כאן בוועדת הכלכלה.

דב חנין: גברתי מנהלת הוועדה, שעושה עבודה עצומה במשך שנים רבות בוועדה הזאת, נדמה לי שהניסיון של הקדנציה האחרונה, של מתכונת השימועים והדיונים ההמשכיים, היא מתכונת שמוכיחה את עצמה.

דב חנין: אני יודע שזה מאמץ גדול מאוד מצד הוועדה, שהיא אולי הוועדה העמוסה ביותר בכנסת, לפנות את הזמן, את משאבי האנרגיה והכוח של חברי הכנסת וקודם כול של הצוות המצוין שמלווה אותנו.

דב חנין: לפעמים יש תחושה שזה בא על חשבון דברים אחרים כי אנחנו באמת נמצאים בהמון לחצים שוטפים, אבל המתכונת הזאת טובה.

דב חנין: היא מייצרת דיון שיש בו רצף.

דב חנין: לא רק מסקנות מושכלות, שזה כמובן חשוב, וראינו את התרומה של הדיון שנעשה בתחום הגז לכל התהליך ואפילו לשלבים האחרונים בינתיים בתהליך הזה, אלא מעבר למסקנות גם התהליך חשוב מאוד, כל תהליך העבודה מול גורמי המקצוע, השמיעה ההדדית של גורמי המקצוע, החיבור של דברים.

דב חנין: אני חייב לומר שגם בנושא הזה, כמו בנושא הקודם שעשינו בו שימוע, יש לפעמים תחושה שגורמי הממשלה השונים צריכים כנראה את הכנסת כדי להתכנס ולשמוע זה את זה, וזה קצת מדאיג מבחינה מסוימת כי היה עדיף שגם בלי הכנסת יוכל להתבצע התהליך הרוחבי הזה.

דב חנין: מן האמירה הכללית הזאת, אני כמובן מצטרף למסקנות ברמה הכללית.

דב חנין: יש לי הערה אחת נקודתית.

דב חנין: אני רוצה להביע את עמדתי בעניין הרשות, שבעצם נגזרת מאותה תמונה כוללת.

דב חנין: אני בוודאי מכיר את הרשות הרבה פחות טוב מכם אבל ברמת ההפשטה הגדולה ביותר, הבעיה שאנחנו נתקלים בה, אדוני היושב-ראש, היא בעיה של נושא שמחייב מאמץ הרבה יותר שיטתי וממוקד מצד המדינה.

דב חנין: אם אני מנסה להכליל לעצמי את כל המסקנות מכל הדיונים הרבים שקיימנו, אנחנו צריכים לייצר מאמץ יותר ממוקד ויותר מושכל של המערכת הגדולה הזו שנקראת מדינת ישראל כדי להתמודד עם תאונות הדרכים.

דב חנין: זו מסקנת המסקנות של מה שעסקנו בו בוועדה.

דב חנין: אם לא הייתה קיימת רשות, שהיא גורם מקצועי שאמור לעשות את הדבר הזה, ובוודאי ייתכן ויש מקום גם להערות על עבודת הרשות, אבל אם לא הייתה קיימת הרשות צריך היה להמציא אותה.

דב חנין: היום היה צריך להמציא רשות אחת שתתכלל את הכול, שתהיה, כפי שאדוני אומר במסקנות, ובצדק, גוף עם חטיבה מחקרית חזקה מאוד, אבל גם עם יכולות אופרטיביות לתרגם את המחקר לשפה מעשית ולמסקנות מעשיות.

דב חנין: שמענו פה במהלך הדיונים אנשים, כולל מחוץ למערכת הממשלתית, עם הרבה מאוד ידע.

דב חנין: הבעיה, שלא כל הידע הזה מיתכלל לפעולות, והוא לא מיתכלל לפעולות כי לפעמים הגורמים שיש להם את הידע אין להם את הסמכות לתרגם את הידע הזה לביצוע.

דב חנין: לכן בסוגיית הרשות הייתי רוצה, אדוני היושב-ראש, להגיד את דעתי.

דב חנין: הייתי חושב שהרשות היא גורם שצריך מאוד-מאוד לחזק אותו, לחזק את העצמאות שלו, כולל גם לחזק את היכולות התקציביות שלו, לא רק בהיבט המחקרי, ואני מצטרף פה לאמירה של הוועדה בנושא, אלא גם מבחינת היכולות, הסמכויות והאמצעים בפועל.

דב חנין: משרד התחבורה, כפי שאנחנו לומדים שוב ושוב, הוא אחד המשרדים המסובכים והמורכבים ביותר, משרד שיש לו משימות ענק לאומיות ממדרגה ראשונה.

דב חנין: אני אומר את זה גם בתור יושב-ראש ועדת המשנה לענייני תחבורה ציבורית.

דב חנין: למשרד הזה יש המון דברים, ויש לפעמים תחושה שספינת הענק הזו נוסעת בקושי לכמה כיוונים במקביל ואולי אין לה ברירה כי היא צריכה גם לייצר תשתיות, וגם לטפל בתחבורה הציבורית, והנה יש לה את נושא תאונות הדרכים וכדומה.

דב חנין: דווקא במציאות הזאת אני חושב שהכלי הזה, של הרשות, יכול להיות כלי מועיל מאוד, שצריך לחזק אותו, לתמוך בו ולהבטיח שהוא יוכל להיות יותר אפקטיבי בעתיד.

איתן כבל: תודה.

איתן כבל: יש כאן עוד מישהו שמבקש לדבר?

איתן כבל: אבנר פלור, בבקשה.

<אבנר פלור: רק שני משפטים.

<אבנר פלור: אתמול עבר בוועדת הכלכלה חוק רישוי שירותים לרכב וגם שם יש המון היבטים שנוגעים להיבט הבטיחותי, שגם אתה הובלת, גם בנושא פרסום של מערכות בטיחות, בין אצל יבואני הרכב ובין בכל מיני פרסומות כאלה ואחרות, וגם בנושא המוסכים הבלתי מורשים.

איתן כבל: דב חנין, פחות עסקת בעניין הזה אבל בממד הבטיחותי, לא התחרותי, יש כאן מהפכה, במובן של איך אתה קונה, ממי אתה קונה, למה אתה קונה, מוסך, תחרות – כל אותם דברים שמשפרים מאוד את הכותרת של בטיחות, מצמיגים ועד דברים נוספים.

איילת נחמיאס ורבין: ואז נפריט את הטסטים ונשלח נהגים לא טובים לרחוב.

איתן כבל: זה לא החוק הזה.

איילת נחמיאס ורבין: באמת?

איילת נחמיאס ורבין: זה לא החוק הזה?

<אבנר פלור: כרגע אני מדבר על רכב, לא על הטסטים.

איילת נחמיאס ורבין: אני יודעת.

עבד אל חכים חאג' יחיא: אם הכיוון הוא להגיע לרכב בלי נהג.

עבד אל חכים חאג' יחיא: ..

איתן כבל: חבר'ה, בעוד 5 דקות אני רוצה לומר את הסיכום שלי.

איתן כבל: אני גם רוצה לשמוע את אילנית בר.

<אבנר פלור: הנושא השני, יש מספר תיקוני תקנות, אם זה פקודת התעבורה- - -

איתן כבל: זה כבר מונח על שולחננו.

<אבנר פלור: זה בתהליך עבודה.

<אבנר פלור: זה גם מתייחס לדברים שאמר חבר הכנסת פרי בנושא הנהג החונך.

<אבנר פלור: כלומר, זה כבר בתהליך.

<לאה ורון: דב חנין, תשאל אותו לגבי התקנות ששוכבות במשרד המשפטים.

<לאה ורון: התפקיד שלהם לטפל בזה, לא של ועדת הכלכלה.

דב חנין: תודה, גברתי מנהלת הוועדה, שתמיד זוכרת הכול.

דב חנין: אנחנו נמצאים בסוג של מצוקה.

דב חנין: אני מנצל את סבלנותך, אדוני היושב-ראש.

דב חנין: עשינו בוועדה הזאת מאמץ אדיר כדי לקדם במהירות, לבקשת משרד התחבורה, תקנות שמאפשרות לבצע אכיפה של הנת"צים.

דב חנין: שוחח אותי בעניין כמה פעמים מנכ"ל משרד התחבורה ואמר לי: או-טו-טו, או-טו-טו התקנות מגיעות.

דב חנין: אנחנו מחכים בקוצר רוח.

דב חנין: כמדומני לקראת היציאה הקודמת לפגרה ניהלנו דיון מרתוני של יום שלם, שיגענו את כל המערכת, הסכמנו עם כל הפוליטיקאים מכל הקצוות, קואליציה ואופוזיציה, והכול כדי לאפשר לכם לעבוד בלוח זמנים מהיר, וגם החלטנו שאתם צריכים לעבוד בלוח זמנים מהיר.

דב חנין: והנה מה קורה?

דב חנין: אין לוח זמנים מהיר ולא קיבלנו את התקנות.

דב חנין: השאלה היא: האמנם?

<אבנר פלור: אבדוק את זה.

איתן כבל: אתה לא תבדוק את זה.

איתן כבל: אתה תודיע לי היום, בבקשה אדוני.

עבד אל חכים חאג' יחיא: אתה לא בודק לעצמך.

איתן כבל: תודיע לי היום.

איתן כבל: אם זה מצריך התערבות אישית שלי והפעלה של השר – אגלה לך סוד, היום לחשתי לשר, כי ראיתי משהו כזה בלוח הזמנים, וכנראה שזה לא זה.

<לאה ורון: זה תיקון 112 לחוק.

איתן כבל: לא משנה, ראיתי שם משהו שנוגע לזה.

איתן כבל: אמרתי לשר: איזה יופי, מביאים כבר את התקנות על הפקחים של הנת"צים, וואלה, יפה, זה יכול להיות המודל, הפקחים.

איתן כבל: כבר הפלגנו בדברים, ובכלל אף אחד עוד לא הביא את התקנות.

עבד אל חכים חאג' יחיא: הפעלתם את הדמיון שלכם.

<לאה ורון: חבר הכנסת חנין עדיין מחכה לתקנות.

איתן כבל: כבר התקדמנו בעניין הזה.

איתן כבל: אני מבקש לדעת על כך ממך.

איתן כבל: אולי אני צריך לדבר עם שרת המשפטים או עם מישהו במערכת.

איתן כבל: אולי לא עם שרת המשפטים אלא יותר חשוב לדעת מי אחראי על זה במשרד המשפטים.

איתן כבל: אדוני מנכ"ל הרשות הלאומית לבטיחות בדרכים, בבקשה.

<מרדכי בהירי דואני: אני מודה על כל הדיונים שהוועדה ערכה.

<מרדכי בהירי דואני: אם כבר דיברנו על אילוצי זמן אז חוק הרשות מסתיים ב-31 בדצמבר 2017.

<מרדכי בהירי דואני: אני שמח מאוד על חיזוק הרשות.

<מרדכי בהירי דואני: הייתי שמח אם היו מקדמים את החוק עוד לפני פקיעתו ולא לאחר פקיעתו.

איתן כבל: קורץ לי להיות בתפקיד שר התחבורה- -

דב חנין: זה קורץ גם לנו.

עבד אל חכים חאג' יחיא: גם אם תיכנס לקואליציה לא תקבל את זה.

איתן כבל: - -אבל זה עניין שלו, זה לא מונח לפתחי, זה מונח לגמרי לפתחו של השר.

איתן כבל: דרך אגב, אני יודע שהוא מתכוון להביא את זה.

<גיורא רום: הוא בעד זה מאוד.

איתן כבל: משיחות שהיו לי אתו אני יודע שהוא מתכוון להביא את זה.

<מרדכי בהירי דואני: כבוד היושב-ראש, בדיון בראשותך, כאשר קבעת למשרד התחבורה שהתקנות לאופניים חשמליים יהיו תוך 6 חודשים, נראה לי שהם הזדרזו.

איתן כבל: אדוני, העניין ברור.

עבד אל חכים חאג' יחיא: שזה יהיה בתוך הסיכום שלנו.

איתן כבל: אילנית בר, האם תוכלי לתאר לנו בקצרה מה עשיתם עד עכשיו?

<אילנית בר: קודם כול, אני רוצה להודות לך על שנתת לנו להיות חלק מן התהליך המעניין הזה.

<אילנית בר: השתתפנו בדיונים כאן ואחרי כן היינו בפגישות כמעט עם כל הגורמים הרלוונטיים, ששיתפו פעולה והעבירו לנו את כל הנתונים.

<אילנית בר: ניסינו, כפי שביקשת, שהמסמך המסכם יהיה כמה שיותר ממוקד וקצר ולכן סביר להניח שיהיו דברים שלא ייכנסו בפירוט יתר, אבל גם הם נדונו בוועדה והם ייכנסו בפירוט כלשהו עם מסקנות של הוועדה.

<אילנית בר: ניסינו לעשות את זה לפי הלך הרוח שהיה פה בוועדה, לפי הדיונים שהתנהלו.

<אילנית בר: מבחינת הכנסת, הבשורה של הכנסת היא הפיקוח היותר מעמיק שיהיה, גם עם הקמת ועדת המשנה כאן וגם עם הקידום של הצעת החוק והתקנות שהבטחת שתקדם אותן.

<אילנית בר: העברנו טיוטה ראשונית לגורמים הרלוונטיים בממשלה כדי שלפחות מבחינה מקצועית לא יהיו שם טעויות כלשהן.

<אילנית בר: העבירו את ההערות ולאחר שנשב בישיבה פנימית כמובן זה יעבור גם אליך.

איתן כבל: אני אומר לך מראש תודה מעומק הלב על כל אשר עשיתם לפחות עד עכשיו.

איתן כבל: באמת תודה ויישר כוח.

איתן כבל: עמי צדיק אתה רוצה לומר משהו?

איתן כבל: אתה לא חייב.

איתן כבל: אני מבקש לסכם.

איתן כבל: זה לא סיכום של תודות, אני לא אומר תודה עדיין לאף אחד.

איתן כבל: מנקודת המבט שלי רק עכשיו אנחנו מתחילים את העבודה כדי להוציא מתחת ידינו את הסיכום הנכון או את הנקודות לפעולה הכי טובות והכי נכונות.

איתן כבל: יש לנו כבר על מה להתבסס.

איתן כבל: לא מזמן הנחנו את דוח הוועדה בכל הנוגע לסעיף 52 שהופעל באותה מתכונת.

איתן כבל: חברים יקרים, כשאני הסתובבתי בבג"ץ וראיתי את היחס לוועדה, איך את המסקנות של הוועדה זימרו שם עורכי-הדין, וכששמענו עוד יותר את מסקנות בית-המשפט והפסיקה שמונחת ממש על האדנים שעוצבו בתוך דיוני הוועדה והתשבחות למסמך שהכינה עו"ד אתי בנדלר, המשנה ליועץ המשפטי לכנסת.

איתן כבל: דרך אגב, היא שכתבה את הפרק על הפגיעה ביציבות הרגולטורית.

איתן כבל: מי שהיה אז בדיון בטח זוכר את ההתייחסות המיוחדת שהיא נתנה.

עבד אל חכים חאג' יחיא: אבל בסיכום היום לא יהיה הבדל של קול אחד בהצבעה מי בעד ומי נגד.

יעקב פרי: איתן כבל, לא יתנו לה השנה להדליק משואה.

יעקב פרי: ..

איתן כבל: אני רוצה להגיד לכם, עמי צדיק ואילנית בר, איך אני רוצה את זה.

איתן כבל: קודם כול, יש את התקציר.

איתן כבל: הוא לא צריך להיות של עמוד, אלא תקציר לפעולה שמיועד למנהלים.

איתן כבל: למיטיבי לכת – אני לא רוצה לאבד את כל החומר שאגרנו וצברנו פה, שהוא יידע עצום.

איתן כבל: מי שירצה להתעמק יוכל לגשת למסלול של מיטיבי הלכת, לראות את הפרוטוקולים, לראות את הדברים, לראות את כל חבילת ההתייחסויות, את כל המסמכים שמשרד התחבורה הגיש, את רשימת "הכבישים האדומים", את סדרי הפעולה, מה דחוף ומה פחות דחוף.

איתן כבל: דבר אחד אני לא רוצה, בשפת היום-יום אומר: מסמך מבולבל, שמרוב שנקרא כל-כך הרבה נתונים נפספס את הליבה, את העיקר, וזה קורה דרך אגב הרבה מאוד כשאתה קורא מסמכים.

איתן כבל: אתה אומר: קראתי, בסדר, מה עכשיו?

איתן כבל: מה רוצים ממני?

איתן כבל: אני אולי יותר חכם אבל לא יודע כיצד לפעול.

איתן כבל: מעבר להתייחסויות של החברים שלי היו כמה אדני ברזל שעליהם הונחה התשתית שמצריכה פעולה.

איתן כבל: אני אומר את זה אולי בהתייחסות לסדר עדיפויות אבל לא בהכרח אני מדייק בקביעת סדר העדיפויות.

איתן כבל: ברור שהחובה לטפל בנושא האכיפה היא דרמטית.

איתן כבל: אין ויכוח, אמר את זה גם השר, אמרו את זה כולם, זה לא בגדר השמצה או הוצאת דיבה.

איתן כבל: כל הקשור למערכת האכיפה הוא מתחת לכל ביקורת ומצריך טלטלה.

איתן כבל: טלטלה לא רק במובן של להגיד: נכניס כמה תקנים, נכניס כמה משמרות, אלא ממש.

עבד אל חכים חאג' יחיא: בגישה ובמחשבה.

איתן כבל: בגישה, במחשבה ובדרך הטיפול.

איתן כבל: לכן, כפי שאמר גם גיורא רום, אם כבר יש הישג זה העובדה שהתקציב הנוגע למשרד לביטחון פנים/מתנ"א, כלומר משטרת התנועה הארצית, עובר אליהם ישירות.

איתן כבל: אף אחד פה לא גזבר ולא צריך לריב אם כסף הגיע או לא הגיע ומתי.

איתן כבל: ונקודה חשובה נוספת, שגם צריכה לבוא לידי ביטוי, ייתכן שאכתוב אותה בדברי הפתיחה שלי, היא האחריות.

איתן כבל: אם אין מקום שאתה יודע על מי אתה צועק, במירכאות – לא עשית כלום.

איתן כבל: אם אתה מגיע ושואל: מי אחראי?

איתן כבל: זה אחראי?

איתן כבל: ההוא אחראי?

עבד אל חכים חאג' יחיא: לפזר סמכויות ואחריות.

איתן כבל: חייבת להיות קביעה של אחריות.

איתן כבל: לכן האמירה שאמר היום השר לביטחון פנים מעל הבמה בכנס של "אור ירוק", הוא אמר: "אני אחראי".

עבד אל חכים חאג' יחיא: מעניין שיש שר שאומר את זה.

עבד אל חכים חאג' יחיא: זה חידוש.

איתן כבל: זה לא "שתו לי, אכלו לי".

איתן כבל: כששר אומר "אני אחראי", "המפכ"ל אחראי", אני רוצה לשמוע את זה ולראות את זה בכל מקום במובן המחדד הזה.

איתן כבל: אומר לכם מה הן הרגליים המרכזיות: אכיפה, שינוי דרמטי בעניין הזה; תשתיות.

איתן כבל: אני מחלק את זה לשלושה מרכיבים: יש את התשתיות שהמשרד עושה בכל הארץ, זה ניכר, כל הארץ הפוכה.

איתן כבל: זה דבר אחד.

איתן כבל: זה לשפר את איכות חיינו כדי שנוכל להגיע מהר יותר.

איתן כבל: אין ספק שזה משפיע בצורה ישירה גם על נושא הבטיחות.

איתן כבל: אבל יש ליד זה את 46 מוקדי הסיכון, בשפת משרד התחבורה.

איתן כבל: דרך אגב, מוקדי הסיכון בהגדרה של משרד התחבורה זה גם "כבישים אדומים".

<מרדכי בהירי דואני: קטעי דרך.

עבד אל חכים חאג' יחיא: צמתים וקטעי דרך.

איתן כבל: דרך אגב, זה תפקידכם, לדאוג לכך שכולם ידברו בנוהל דיבור אחיד.

איתן כבל: אני אומר את זה בצורה הכי ברורה.

איתן כבל: צריך לייצר נדב"ר בעניין הזה.

איתן כבל: אתם מבינים למה אני מתכוון.

איתן כבל: עצם העובדה שהשר הגדיר אחריות על 46 מוקדי סיכון בתוך שנתיים, זה אמירה.

איתן כבל: יש עוד 300 מוקדים, כפי שכתבה לנו אילנית בר, שהם לא בעדיפות העליונה וצריך לטפל גם בהם.

<מרדכי בהירי דואני: אני חייב לתקן.

<מרדכי בהירי דואני: "נתיבי ישראל" הציגו פה שיש כ-44 מוקדי סיכון שהם מלאי תכנוני, שכבר אובחנו.

<מרדכי בהירי דואני: בכל שנה נעשה מיפוי מחדש של המוקדים ויש עוד כ-300 מוקדי סיכון שאובחנו בשנה האחרונה.

<מרדכי בהירי דואני: זה במתחם הבין-עירוני.

<מרדכי בהירי דואני: יש מתחם נוסף, שנקרא עירוני, בתוך הרשויות המקומיות, שגם בו צריכים להיות מושקעים עוד כ-200 מיליון שקלים.

איתן כבל: יחד עם זאת, אני קרוב יותר לגישה שמדבר עליה גיורא רום.

איתן כבל: שלום חבר הכנסת יואב בן צור.

איתן כבל: יש לנו דוגמה למי שנפגע בתאונת דרכים.

איתן כבל: שב בבקשה.

איתן כבל: זה אירע בשבוע שעבר, אוטובוס פגע בו.

איתן כבל: אני כבר מסיים.

איתן כבל: את עניין התשתיות צריך להגדיר נכון וגם על-פי סדרי עדיפויות.

איתן כבל: נושא נוסף שאני מוטרד ממנו מאוד ושנוגע לשאלה איפה שמים את האצבע הוא כל עניין הרכב הכבד והרכב הציבורי.

איתן כבל: שם, חברים יקרים, זה סיפור דרמטי כמעט מתחילתו ועד סופו, מעניין ההכשרות ועד עניין מצב הרכב ושעות הנסיעה.

יואב בן צור: ועד התנהגות הנהג.

יואב בן צור: הנהג שפגע בי הוא נהג רכב ציבורי.

יואב בן צור: זה אירע כשעמדתי ברמזור בכביש עמוס.

יואב בן צור: לא הייתה לו סיבה לפגוע בי.

יואב בן צור: לדעתי הוא היה עסוק במשהו אחר, אני חושש שהוא היה עסוק בטלפון.

איתן כבל: תיכף אתייחס גם לעניין הזה.

איתן כבל: עמי צדיק ואילנית בר, אני רוצה את סיפור הדרך.

איתן כבל: תבינו, על-פי הנתונים שקיבלנו, בשנה שעברה 96 אנשים נהרגו ממשאיות.

איתן כבל: זה מטורף.

איתן כבל: שליש ממספר ההרוגים.

עבד אל חכים חאג' יחיא: והם מהווים 5% מהרכבים בכביש.

<אבנר פלור: אבל גם הנסועה שלהם גבוהה.

איתן כבל: נכון.

איתן כבל: בעניין מערכת השפיטה – עוד לא קראתי את המסמך של הנהלת בתי-המשפט אבל אני מקווה שיש שם גם רעיונות לתקציב, מה צריך ואיך וכל הדברים האלה ומי מביא.

איתן כבל: אם צריך את הוועדה, נתעסק גם עם זה.

איתן כבל: יכול להיות שנעשה את זה.

איתן כבל: אי אפשר- - -

איילת נחמיאס ורבין: שנתעסק בכל הנקודות.

איתן כבל: זה בסדר שיהיה מה שנקרא "ידע אישי – 50 שקל".

איתן כבל: אחר-כך יגידו לי: "תן הרצאה על מערכת השפיטה" ואני אצא במקום הראשון.

איתן כבל: האם זה ישפר את המצב?

איתן כבל: לא.

איתן כבל: אני לא יודע.

איתן כבל: מבחינתי אני רוצה פה סיכומים לפעולה.

איתן כבל: אולי צריך להפעיל אותי, אותנו, אני לא יודע מה, אבל צריך לעשות מעשה.

איתן כבל: הדברים שנאמרו פה, עם כל הכבוד לכבוד השופט שפיצר, שהוא בוגר הישיבה שבה למדתי ויש בינינו אחווה אוטומטית, אבל צריך לתת מענה דרמטי.

איתן כבל: זה גם סיפור גדול.

איתן כבל: ונושא אחרון הוא עניין המיומנות, או הכשירות, שהיא מאל"ף ועד ת"ו.

איתן כבל: כאשר הבת שלי, שתהיה בריאה, הוציאה רישיון לא מזמן היא למדה לנהוג.

איתן כבל: היום לקחתי אותה לעבור בחינות לקראת קורס טיס ודיברנו על נסיעה, כי פתאום היא יוצאת ורואה בבוקר תנועה רבה.

איתן כבל: מפחיד לראות את כל כמות המכוניות הזאת, והיא אומרת: אף אחד לא הכשיר אותי לזה.

יעקב פרי: לג'ונגל.

איתן כבל: למלחמה.

עבד אל חכים חאג' יחיא: לכן אתה מלווה אותה, ויש צורך בזה.

איתן כבל: חוץ מעוזי יצחקי, שכבר הגדרנו אותו כמשפחה מיוחדת, שמלווה את הבן שלו לנסיעות ארוכות טווח ולוקח חופשות כדי ללוות אותו- - -

עבד אל חכים חאג' יחיא: כי יש לו זמן.

עבד אל חכים חאג' יחיא: ..

איתן כבל: אנחנו כולנו מוכנים ללוות את הילדים בתוך השכונה, אם צריך לקפוץ לסופרמרקט.

<גיורא רום: למען האמת, כביש 444 הוא חתיכת סיפור לא פשוט בכלל.

עבד אל חכים חאג' יחיא: להגיע מטייבה לאייל לוקח לפעמים יותר משעה.

עבד אל חכים חאג' יחיא: אני עובר את זה בכל יום.

עבד אל חכים חאג' יחיא: יותר משעה לנסוע 10 קילומטרים.

<גיורא רום: מדברים שנים על העניין הזה.

<גיורא רום: זה כביש שמאוד מאתגר נהגים.

<גיורא רום: זה לא פשוט.

עבד אל חכים חאג' יחיא: פעם אמרתי:

עבד אל חכים חאג' יחיא: תבדוק מה עושה הנהג אחרי ה"פקק" כי שם הוא מתחיל להאיץ ושם נגרמת התאונה ולא בתוך ה"פקק".

עבד אל חכים חאג' יחיא: כשהוא יוצא מן ה"פקק", אחרי הלחץ הנפשי הזה.

איתן כבל: עניין כשירות הנהג, אני אומר לך, אדוני היושב-ראש המיועד, אם היית שואל אותי מה האתגר הכי גדול של הרשות, מעבר למילים, זה שתדעו לתת סיפור דרך חדש לכל עניין כשירות הנהג, מהמסד ועד הטפחות, שאדוני יצליח לייצר ולהטמיע את התהליך הזה של כשירות הנהג, כמו תו תקן, לייצר סוג של תו תקן, שבו אתה אומר לנהג: סיימת את השלב הראשון שבו למדת לנהוג ועכשיו אתה צריך לעבור מספר הכשרות שמכינות אותך לג'ונגל.

איתן כבל: זה פחות או יותר המצב.

<מרדכי בהירי דואני: ואוכלוסיות בסיכון, הולכי הרגל.

<מרדכי בהירי דואני: זה נושא חשוב.

איתן כבל: בזה אנחנו נכנסים כבר לרזולוציות אחרות.

<מרדכי בהירי דואני: דווקא שם יש דברים לעשות.

עבד אל חכים חאג' יחיא: צריכה להיות גם שורה בעניין הערבים ובעניין החרדים.

איתן כבל: עמי צדיק ואילנית בר, אני רוצה שיוקדש פרק שמאבחן אזורים ואוכלוסיות שונות, כמו ערבים וחרדים.

איתן כבל: אנחנו נפיץ את הטיוטה.

איתן כבל: היא לא מחייבת בכלל, רק כדי שאתם תראו, כדי שיראו כל הערה שלכם.

איתן כבל: כשאתם פונים למרכז המחקר והמידע של הכנסת, יש 4 ימים להשיב.

איתן כבל: זה כפי שאני אומר למנהלת הוועדה: כל מסמך שמגיע מעבר ללוח הזמנים נועד פשוט לגריסה.

איתן כבל: אני לא מתכוון שכל האנשים פה יתעסקו בזה.

איתן כבל: זאת המשימה.

איתן כבל: תגדירו את לוח הזמנים.

איתן כבל: אני רוצה תוך 10 ימים להיות אחרי כל התהליך הזה.

איתן כבל: ייצא נייר מקצועי ורציני.

<לאה ורון: עד איזה תאריך?

איתן כבל: את תגידי לי את המועד.

איתן כבל: אני מודה לכם.

איתן כבל: שתהיה לכם חופשה נעימה, חג פסח שמח וכשר למי שרוצה, ובטוח – זה תמיד.